Νταν Χάρμον

Ο Ντάνιελ Τζέιμς ¨Νταν¨ Χάρμον (Ουισκόνσιν, 3 Ιανουαρίου 1973) είναι Αμερικανός σεναριογράφος και παραγωγός. Έγινε γνωστός ως δημιουργός και παραγωγός της σειράς Community, ως δημιουργός της σειράς κινουμένων σχεδιών Ρίκ και Μόρτυ και ως συνιδρυτής του εναλλακτικού καναλιού και ιστοσελίδας Channel 101 μαζί με τον Ρομπ Σραμπ.

 Καριέρα 

 Πρώτα επαγγελματικά βήματα 
Ο Νταν Χάρμον ξεκίνησε την καριέρα του στην κωμωδία, ως μέλος του ComedySportz στο Μιλγουόκι, ενός οργανισμού αυτοσχέδιας κωμωδίας, μαζί με τον Ρομπ Σραμπ, ο οποίος ήταν μέλος του θίασου The Dead Alewives. Το 1996 παρήγαγαν μαζί το άλμπουμ Take Down the Grand Master.

Ο Χάρμον συνδημιούργησε τον τηλεοπτικό πιλότο Heat Vision and Jack, στο οποίο πρωταγωνίστησαν οι Τζακ Μπλακ και Όουεν Γουίλσον, σε σκηνοθεσία Μπεν Στίλερ. Ο Χάρμον συνδημιούγησε με τον Σραμπ διάφορες τηλεοπτικές εκπομπές, που προβλήθηκαν στο Channel 101, όπου έκαναν εμφανίσεις διάσημοι Αμερικανοί κωμικοί, όπως ο Τζακ Μπλακ, ο Ντριού Κάρεϊ και η Σάρα Σίλβερμαν. Ο Χάρμον συνδημιούργησε την τηλεοπτική εκπομπή του Comedy Central The Sarah Silverman Program, όπου τέλεσε χρέη επικεφαλή σεναριογράφου σε μερικά επεισόδια.

Τον Μάρτιο του 2007 ο Χάρμον, σε συνεργασία με τον Σραμπ, δημιούργησε και παρήγαγε την σειρά Acceptable.TV, η οποία προβλήθηκε στο Channel 101 και στο τηλεοπτικό κανάλι VH1. Το 2008, μαζί με τον Σραμπ, έγραψε το σενάριο για την ταινία Το Τερατόσπιτο, η οποία προτάθηκε για Όσκαρ καλύτερης ταινίας κινουμένων σχεδίων.

 Community 
Το 2009 η κωμική σειρά του Χάρμον, Community, η οποία είναι βασισμένη στις εμπειρίες του απο το δημόσιο κολέγιο, συμπεριλήφθηκε στο φθινοπωρινό lineup του NBC. Ο Χάρμον ήταν επικεφαλής και διευθυντής παραγωγής της σειράς, μέχρι τον Μάιο του 2012 που αποχώρησε από την σειρά λόγω ασυμφωνίας για την κατεύθυνση της σειράς και της επαγγελματικής συμπεριφοράς του Χάρμον. Την 1η Ιουνίου του 2013, ο Χάρμον ανακοίνωσε ότι θα επέστρεφε στον ρόλο του στην σειρά, αυτήν την φορά με συνεργάτη τον Chris McKenna, το οποίο επιβεβαιώθηκε στις 10 Ιουνίου από την Sony Pictures. Το NBC έκοψε την σειρά μετά το τέλος της 5ης σεζόν, όμως στις 30 Ιουνίου Ο Χάρμον ανακοίνωσε ότι το !Yahoo είχε ανανεώσει την σειρά για έναν έκτο κύκλο με 13 επεισόδια, η οποία θα προβαλλόταν διαδικτυακά στο !Yahoo Screen.

 Harmontown & Harmonquest 
Στις 3 Μαΐου του 2011 ο Χάρμον ξεκίνησε να παρουσιάζει ένα μηνιαίο ζωντανό σόου και podcast, το Harmontown. Έπειτα από την απόλυση του από την σειρά Community, το σόου έγινε εβδομαδιαίο. Το σόου είχε ως συμπαρουσιαστή τον Jeff B. Davis. Το Harmontown είχε ένα επανεμφανιζόμενο τμήμα του σόου, όπου οι παρουσιαστές έπαιζαν ένα παιχνίδι ρόλων, το οποίο αποτέλεσε έμπνευση για την σειρά κινουμένων σχεδίων Harmonquest που προβλήθηκε στο Seeso, μια πλατφόρμα streaming της NBCUniversal. Στις 10 Σεπτεμβρίου του 2019, ανακοινώθηκε ότι το podcast θα τελείωνε, με το τελευταίο επεισόδιο να δημοσιεύεται στις 5 Δεκεμβρίου.

 Ρικ και Μόρτυ 
Ο Χάρμον, μαζί με τον συνδημιουργό της σειράς Justin Roiland, ξεκίνησαν το 2013 να αναπτύσσουν ιδέες για μια σειρά κινουμένων σχεδίων, κατά την διάρκεια της απουσίας του Χάρμον από το Community. To Adult Swim ζήτησε να δημιουργήσουν έναν πιλότο για το φθινοπωρινό lineup του 2012. Το Ρικ και Μόρτυ, οι περιπέτειες ενός ευφυέστατου αλλά παρορμητικού και κυνικού επιστήμονα με τον διστακτικό και σπασίκλα εγγονό του, έκανε πρεμιέρα στις 2 Δεκεμβρίου του 2012. Η σειρά ανανεώθηκε για 2η και 3η σεζόν, γνωρίζοντας μεγάλη επιτυχία. Τον Ιανουάριο του 2023, ο Roiland απολύθηκε λόγω κατηγοριών ενδοοικογενειακής κακοποίησης, αφήνοντας τον Χάρμον ως τον μοναδικό επικεφαλή παραγωγής.

 Παραπομπές